作者：王义山
词牌/韵律：乐语

paragraphs: 龙楼日永，鹤禁风薰，拂晓寿星光现。
无限霞裾，欣传帝母，与佛同生华旦。
佳气慈闱，看龙颜欢动，玉卮亲劝。
捧祝殷勤，对萱草青松，菖蒲翠软。
奇香喷，阶前芍药，频繁红深紫浅。
遥望千官鹭序，晓仗初齐，趋觐慈元宫殿。
更喜明朝，虹流佳节，同听嵩山呼万。
湛露重重，燕庆两宫，盛事如今亲见。
齐祝愿、西崑凝碧，南山增绿，与天齐算。
身长好，年年拜舞宫花颤。